Blitse neem wraak teen Aussies in halfeindDie Blitsbokke het vroeg Sondagoggend eers met Skotland (22-0) in die kwarteind en toe met Australië (24-5) in die halfeind van Wêreldrugby se sewestoernooi in Hamilton afgereken. Hulle kom nou 09:03 teen Fidji te staan wat met rukke na die Fidji van ouds gelyk het in hulle naelskraapse oorwinning van 14-12 teen Nieu-Seeland op dié se tuisveld. Australië het besit oorheers, maar die Blitsbokke was met goeie verdediging en uitbuiting van die Aussies se foute deurgaans voor in die wedstryd. Dit was soete wraak vir die neerlaag in verlede week se eindstryd teen Australië toe die geeltruie die Blitsbokke met 29-0 verneder het. Daar was egter vir Suid-Afrika nog ŉ besering toe Rosko Specman, nadat hy ŉ langafstanddrie met skitterende verdediging gered het, van die veld is net wat na ŉ getrekte dyspier gelyk het. Australië se enigste punte het gekom toe Seabelo Senatla met ŉ geelkaart van die veld was ná hy ŉ bal probeer onderskep het. Hy is vir afklap van die bal van die veld gestuur, soos dit maar in sewes is waar hierdie reël streng toegepas word. Jy vang die onderskepbal raak, of jy betaal die prys.